Diari Oficial de la Generalitat Valenciana


Sumari del DOGV 6589, del 18-08-2011 (2011/8906)

Informació publica de la modificació del Pla General d'Ordenació Urbana de Castelló de la Plana per a la introducció de l'ús dotacional residencial (DR) i de l'ús dotacional múltiple (DM) i les seues ordenances reguladores.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6589

Data del DOGV
:   18-08-2011

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2011/8906


Data del document
:   04-08-2011

Organisme emissor
:   Ajuntament de Castelló de la Plana

Tipus de document
:   Anunci

Descriptors 

:   * Castelló de la Plana
    * administració local
    * pla d'urbanisme

Informació publica de la modificació del Pla General d'Ordenació Urbana de Castelló de la Plana per a la introducció de l'ús dotacional residencial (DR) i de l'ús dotacional múltiple (DM) i les seues ordenances reguladores. [2011/8906]  
El Ple de l'Ajuntament de Castelló de la Plana, en la sessió ordinària celebrada el dia 29 de juliol de 2011, va adoptar, entre altres, l'acord següent:  
«Vist l'expedient corresponent al procediment que s'està tramitant per a l'aprovació de la modificació del Pla General d'Ordenació Urbana de Castelló de la Plana per a la introducció de l'ús dotacional residencial (DR) i de l'ús dotacional múltiple (DM) i les seues ordenances reguladores del qual es desprén que:  
1. El Pla General d'Ordenació Urbana de Castelló de la Plana va ser aprovat en data d'1 de març de 2000 i és per tant anterior als canvis operats en la normativa urbanística de la Comunitat Valenciana. La Llei 16/2005, de 30 de desembre, Urbanística Valenciana i el Reglament d'ordenació i Gestió Urbanística de la Comunitat Valenciana aprovat pel Decret 67/2006, de 19 de maig, van introduir canvis importants respecte a la normativa anterior i com a conseqüència d'això resulta que hi ha aspectes del pla general que no s'adapten a la normativa vigent. Aquesta falta d'adequació ha motivat en certs casos l'aparició de problemes i disfuncions al no tindre el pla general les previsions adequades a les exigències d'aquestes normes i a les realitats a què han vingut a donar resposta.  
2. L'article 126.1 del Reglament d'Ordenació i Gestió Urbanística de la Comunitat Valenciana establix les categories en què ha de classificar-se el sòl dotacional, incloent entre elles la figura de l'ús dotacional residencial (DR) en el seu apartat f) i de l'ús dotacional múltiple (DM) en el seu apartat g). Cap d'aquestes categories existixen en el Pla General de Castelló de la Plana, per la qual cosa la modificació puntual que es tramita pretén introduir-les i crear l'ordenança reguladora de les condicions d'ús i edificació. Per això es creen i regulen els usos:  
  
Dotacional residencial (DR). Es justifica en la importància que ha cobrat la construcció de vivenda de promoció pública i la protecció específica d'aquest ús quan els seus destinataris són persones majors, discapacitats o menors de 35 anys i el règim és el de lloguer, fet que ha sigut determinant per a la tipificació en el Reglament d'Ordenació i Gestió Territorial i Urbanístic d'aquest ús dotacional públic. En la conjuntura social actual, resulta possible l'existència d'iniciatives de promoció que pretenguen donar resposta a aquestes situacions concretes que previstes en la legislació han de ser instrumentades per les administracions públiques. Per a això és necessari disposar d'una ordenança reguladora d'aquest tipus dotacional.  
Dotacional d'ús múltiple (MD). Aquests equipaments són sòls dotacionals respecte dels quals el propi pla posposa la decisió final respecte de l'ús específic i definitiu, atribuint la decisió a un moment posterior, el de la gestió de l'instrument de planejament. Es tracta d'introduir una certa flexibilitat per a donar resposta a les necessitats de dotacions que en cada moment poden variar atés el temps que pot transcórrer des de l'aprovació del pla a la seua gestió.  
  
3. El document elaborat en la Secció de Desenvolupament Urbanístic consta de memòria informativa, memòria justificativa i normes urbanístiques. Per no tractar-se de determinacions d'ordenació territorial, no conté plans.  
  
Fonaments jurídics  
I. Les categories d'usos dotacionals que s'introduïxen i regulen amb aquesta modificació del pla general estan previstes en l'article 126.1.f i g del Reglament d'Ordenació i Gestió Urbanística de la Comunitat Valenciana a la norma del qual s'adapta la modificació proposada i afecta només a les ordenances particulars del pla general ja que segons es deduïx del que establixen els articles 148 i 150 de l'esmentat reglament en relació amb el 64 de la Llei Urbanística Valenciana és en aquest document en què es conté aquest tipus de determinacions.  
II. L'article 37.1.f de la Llei Urbanística Valenciana inclou en la relació de determinacions d'ordenació detallada la "Regulació de les condicions de l'edificació de cada zona d'ordenació, sobre i sota rasant, amb edificabilitat en altura, nombre de plantes, reculada de volums i altres d'anàlogues". La modificació objecte d'informe complix aqueixa funció en relació amb l'ús dotacional residencial (DR) i l'ús dotacional múltiple (DM), per la qual cosa afecta elements de l'ordenació detallada.  
III. El contingut i característiques dels documents que consta un pla general es regula en els articles 141 a 154 del Reglament d'Ordenació i Gestió Territorial en relació amb l'article 64 de la Llei Urbanística Valenciana. Els documents que integren la modificació per a la introducció dels usos dotacional residencial (DR) i dotacional múltiple (DM) i redacció de la seua ordenança reguladora, s'adeqüen a les seues característiques i complixen prou amb allò que s'ha establit en aquests articles i, atesa la naturalesa d'aquesta modificació que no conté decisions relatives a l'ordenació del territori sinó relatives a aspectes de la regulació de condicions tècniques d'ús i edificació del sòl, són continguts propis de les ordenances d'edificació.  
IV. La Llei Urbanística Valenciana en l'article 94 preveu que les modificacions dels plans es duran a terme pel procediment previst per a cada tipus de pla, i l'article 223.5 del Reglament d'Ordenació i Gestió Territorial i Urbanística valencià establix que les modificacions dels plans generals, referides únicament a elements d'ordenació detallada, es tramitaran conforme al procediment previst per a l'aprovació de plans parcials.   
L'article 83.2.a de la Llei Urbanística Valenciana, en relació amb el 90.2 del mateix text, preveu que l'òrgan competent de l'administració que promoga la redacció del pla, conclosa aquesta, el sotmetrà a informació pública per un període mínim d'un mes i l'anunciarà en el Diari Oficial de la Comunitat Valenciana i en un diari no oficial d'àmplia difusió a la localitat.  
L'article 91 de la Llei Urbanística Valenciana diu que correspon a l'Ajuntament l'aprovació dels plans sempre que no modifiquen l'ordenació estructural.  
Pel tipus de modificació que es tracta, no és procedent la sol·licitud d'informes sectorials a què es referix l'article 83.2.b de la Llei urbanística valenciana.  
V. L'article 127.1.c de la Llei 7/1985, de 2 d'abril, reguladora de les bases de règim local atribuïx a la Junta de Govern Local la competència per a aprovar els projectes d'instruments d'ordenació urbanística l'aprovació definitiva o provisional dels quals corresponga al Ple, i l'article 123.1.i de la mateixa norma establix la competència del Ple en els actes de tramitació i aprovació dels plans generals.  
  
VI. Segons preveu l'article 123.2 de la Llei reguladora de les bases de règim local, per a l'adopció d'acords que corresponga adoptar al Ple en la tramitació dels instruments de planejament general previstos en la legislació vigent, es requerirà el vot favorable de la majoria absoluta del nombre legal de membres del Ple.  
  
Per tot això, vistos els informes de l'arquitecte municipal, l'assessora jurídica de Planejament i Gestió Urbanística conformat pel secretari general del Ple, a proposta de la Junta de Govern Local i amb l'informe de la Comissió de Ple de Desenvolupament de la Ciutat, Sostenibilitat, Medi Ambient, Habitatge, i Serveis Urbans, s'acorda:  
  
Primer. Sotmetre a informació pública pel termini d'un mes la modificació del Pla General d'Ordenació Urbana relativa a la introducció de l'ús dotacional residencial (DR) i la seua ordenança reguladora, i ordenar la inserció del corresponent anunci en el Diari Oficial de la Comunitat Valenciana, en un diari d'àmplia difusió a la província i al tauler d'anuncis i la pàgina web municipal.  
Segon. Sotmetre a informació pública pel termini d'un mes la modificació del Pla General d'Ordenació Urbana relativa a la introducció de l'ús dotacional múltiple (DM) i la seua ordenança reguladora, i ordenar la inserció del corresponent anunci en el Diari Oficial de la Comunitat Valenciana, en un diari d'àmplia difusió a la província i al tauler d'anuncis i la pàgina web municipal».  
Cosa que es fa pública per a general coneixement i s'advertix al mateix temps que durant el termini d'un mes les persones que estigueren interessades podran consultar l'expedient (de 09.00 a 14.00 hores, de dilluns a divendres, en les dependències de la Secció de Desenvolupament Urbanístic situades a l'avinguda Germans Bou, núm. 16, i presentar les al·legacions que creguen convenients.   
  
Castelló de la Plana, 4 d'agost de 2011.- L'alcalde: Alfonso Bataller Vicent. El secretari general del Ple: Juan Jiménez Hernandis.